ইন্দিরা গান্ধী রাষ্ট্রীয় মুক্ত বিশ্ববিদ্যালয়
ইন্দিরা গান্ধী রাষ্ট্রীয় মুক্ত বিশ্ববিদ্যালয় বা ইগনু হল ভারতের একটি জাতীয় মুক্ত বিশ্ববিদ্যালয়। এই বিশ্ববিদ্যালয়ের প্রধান কার্যালয় নতুন দিল্লির ময়দানগড়ি অঞ্চলে ইগনু রোডে অবস্থিত। বিশ্ববিদ্যালয়টি ভারতের প্রাক্তন প্রধানমন্ত্রী ইন্দিরা গান্ধীর নামে নামাঙ্কিত। ১৯৮৫ সালে এই বিশ্ববিদ্যালয় প্রতিষ্ঠিত হয়। ইগনু ভারত সরকার কর্তৃক পরিচালিত হয়। ইগনুতে ৪,০০০,০০০ ছাত্রছাত্রী পড়াশোনা করে। শিক্ষার্থী সংখ্যা হিসেবে এটি বিশ্বের বৃহত্তম বিশ্ববিদ্যালয়। দূরশিক্ষাকে সমাজের সকল প্রান্তে ছড়িয়ে দিতে ও দেশের বৃহত্তর জনসংখ্যার কাছে উচ্চশিক্ষার সুবিধা পৌঁছে দিতে এই বিশ্ববিদ্যালয় স্থাপিত হয়েছিল। এটি একটি জাতীয় তথ্যকেন্দ্র ও দূরশিক্ষা উৎকর্ষ কেন্দ্র হিসেবেও কাজ করে।